Nusaybah bint Ka'ab ( Larabci: نسيبة بنت كعب‎  ; Hakanan ʾUmm ʿAmmarah, Ummu Umara, Ummu marah ) tana ɗaya daga cikin matan farko da suka musulunta . Tana daga sahabban Muhammad (S A W) . Tana cikin ƙabilar Banu Najjar da ke zaune a Madina, Nusaybah 'yar'uwar Abdullah bin K'ab ce, kuma mahaifiyar Abdullah da Habib ibn Zayd al-Ansari. Lokacin da shugabanni, jarumai, da masu fada aji na Madina su 74 suka sauka a al-Aqabah don yin rantsuwar yin biyayya ga addinin Islama biyo bayan koyarwar sabon addinin da Mus`ab ibn `Umair ya yi a garin, Nusaybah da Umm Munee Asma bint ʿAmr bin ' Adi su kadai ne mata biyu da suka yi mubaya'a kai tsaye ga Annabi Muhammadu (S A W) . Mijin na karshen, Ghazyah bin ʿAmr, ya sanar da Muhammad cewa matan ma suna so suyi mubaya'a da kansu, kuma ya yarda. Ta koma Madina ta fara koyar da matan garin addinin Musulunci. Wannan mubaya'ah ko jinginar ita ce a zahiri ta ba da mulki ga Muhammad a kan birni, ta hanyar manyan jiga-jiganta.